ФIыуэ тлъагъу Къэбэрдей-Балъкъэр
Лъахэхутэ Котляровхэ Викторрэ Мариерэ сурэттех Щоджэн Жаннэ я гъусэу иджыблагъэ къыдагъэкIа «Заповедная страна: Кабардино-Балкария» сурэтылъэм узэрыIуплъэу уетхьэкъу. Полиграфием и IэмалыщIэ гъэщIэгъуэн куэд щызэхаухуэна къыдэкIыгъуэшхуэр дахэу, щIэщыгъуэу гъэщIэрэщIащ. Ауэ нэхъыщхьэр абы къыщыгъэлъэгъуа сурэтхэм уемыхъуэпсэнкIэ Iэмал имыIэу ди щIыналъэм и щIыпIэ дахэхэм узэрыIуагъаплъэрщ. Шэч хэмылъу, ар утемыукIытыхьу хэти епт хъуну тыгъэ екIущ.
ЩIыуэпс телъыджэ зиIэ щIыналъэм хуаIэ лъагъуныгъэр хуаIуатэу къыпщызыгъэхъу сурэтхэм абы и бгылъэ щIыпIэхэм, бгъуэнщIагъхэм, псыкIантIэхэм, гуэлхэм, псыкъелъэхэм, ауз дыгъафIэхэм я дахагъэр нэIурыт пщащI. ЩIыналъэм щыпсэухэм я псэукIэр, щэнхабзэр къызытещ тхыдэ фэеплъхэр, гъуазджэр, зыгъэпсэхупIэ хьэлэмэтхэр, Налшык къалэр, нэгъуэщI куэди дегъэлъагъу сурэтылъэм. Псори зэхэту щэ бжыгъэм щIигъу сурэтхэм гум иримыхьыну зыри яхэткъым.
Апхуэдэ тхылъ нэхъапэм ди деж къыщыдэкIакъым, къыщыдэкIынуи фIэщщIыгъуейщ. Сыт щхьэкIэ жыпIэмэ, абыхэм къагъэлъэгъуа дахагъэ псор зэхуэпхьэсын папщIэ республикэр и бгъуагъкIи и кIыхьагъкIи къызэхэпкIухьын хуейщ. Ар къыдэзыгъэкIахэм илъэсипщI бжыгъэхэр трагъэкIуэдащ а Iуэхум. Абыхэм я лъагъуэм ирикIуэфын щыIэну пIэрэ? ЩыIэну къыщIэкIынщ. АрщхьэкIэ апхуэдэ къыкъуэмыкIми, мы къыдэкIыгъуэ дахэм щIэджыкIакIуэхэр илъэс куэдкIэ зэригъэгуфIэнум шэч хэлъкъым.
Щомахуэ Залинэ.
